**PILOTOINTIHANKE: Euroopan neuvoston arviointityökalu lasten ja alle 18-vuotiaiden nuorten osallistumisoikeuksien edistämisen arvioimiseksi**

**Tausta**

Euroopan neuvosto julkaisi vuonna 2016 arviointityökalun, jonka avulla jäsenmaat voivat mitata edistystään ministerikomitean suosituksen CM/Rec(2012)2 (suositus lasten ja alle 18-vuotiaiden nuorten osallistumisesta) toimeenpanossa. Arviointityökalun tavoitteena on saada jäsenmaiden toimintatavat vastaamaan suosituksen (2012)2 edellyttämää tasoa ja siten varmistaa lapsille YK:n lastenoikeuksien julistuksessa taattu oikeus osallistua heitä itseään koskevaan päätöksentekoon. Työkalu koostuu kymmenestä (10) indikaattorista, joiden perusteella jäsenmaat voivat arvioida toimiaan lasten osallistumisen turvaamiseksi ja edistämiseksi sekä keinojaan tarjota lapsille tilaisuuksia osallistua. Arviointityökalu indikaattoreineen sekä Euroopan neuvoston ohjeistus niiden soveltamiseksi esitetään tämän muistion liitteissä 1-4.

Suomi/OKM oli mukana Euroopan neuvoston työryhmässä, joka kehitti arviointityökalun. Työkalu on tähän mennessä pilotoitu kuudessa jäsenmaassa (Viro, Irlanti, Romania, Bulgaria, Italia ja Latvia), ja Suomen lisäksi Malta ja Slovenia aikovat pilotoida työkalun vuosina 2018-2019. Lisäksi Armenia ja Saksa ovat ilmaisseet kiinnostuksensa pilotointia kohtaan.

Suomi toimii Euroopan neuvoston puheenjohtajamaana 21.11.2018-17.5.2019. Suomen painopisteet puheenjohtajakaudelle ovat: 1) eurooppalaisen ihmisoikeus- ja oikeusvaltiojärjestelmän vahvistaminen, 2) tasa-arvo ja naisten oikeudet, sekä 3) avoimuus ja osallisuus sekä nuoret ja radikalisoitumisen ehkäisy. Lasten ja nuorten osallistumisoikeuksien edistämisen arviointityökalun pilotointihanke kytkeytyy luontevasti Suomen puheenjohtajuuskauden teemoihin ja tavoitteisiin.

**Roolit, vastuut ja aikataulu**

Oikeusministeriöllä on koordinaatiovastuu pilotointihankkeen toteutuksesta ja viestinnästä. Hanke toteutetaan yhteistyössä sosiaali- ja terveysministeriön, opetus- ja kulttuuriministeriön, [*sisäministeriön,*] Lapsiasiavaltuutetun toimiston, Etnisten suhteiden neuvottelukunnan ja Lastensuojelun Keskusliitto ry:n kanssa. Em. toimijat osallistuvat pilotointihankkeen suunnitteluun ja ohjausryhmän työskentelyyn sekä tukevat oikeusministeriön viestintää omilla viestintätoimillaan.

Arviointityökalun pilotointi on tarkoitus toteuttaa vuoden 2019 aikana. Joulukuussa 2018 oikeusministeriö keskustelee pilotoinnin toteutukseen liittyvistä käytännön kysymyksistä em. toimijoiden kanssa. Joulu-tammikuussa oikeusministeriö käännättää Euroopan neuvoston tuottamat ohjemateriaalit (liitteet 2 ja 3) suomeksi ja ruotsiksi sekä asettaa hankkeelle ohjausryhmän.

Oikeusministeriö järjestää arviointiprosessin käynnistysseminaarin 23. tammikuuta 2019 Helsingissä (UM/Pressiaula, Kanavakatu 3) yhteistyössä Euroopan neuvoston sihteeristön kanssa. Ennakkokutsu seminaariin lähetettiin 19.12.2018. Varsinaiset kutsut, ohjelma ja ilmoittautumisohjeet lähetetään tammikuun alussa. Seminaariin kutsutaan ohjausryhmän lisäksi muut teeman kannalta relevantit toimijat, kuten viranomaiset (ministeriöt, alue- ja paikallishallinto), kansalaisjärjestöt (lasten ja nuorten parissa toimivat järjestöt sekä lapsi- ja nuorisojärjestöt), lasten parissa toimivat ammattiyhdistykset (mm. OAJ, sosiaali- ja terveysala), sekä lasten oikeuksien, osallistumisen ja hyvinvoinnin tutkijat. Käynnistysseminaariin osallistuvat myös Euroopan neuvoston sihteeristön nimeämät konsultit (Anne Crowley ja Gerison Lansdown). Seminaariin mahtuu enintään 40 osallistujaa.

Lastensuojelun Keskusliitto ry vastaa pääosin lasten ja nuorten fokusryhmätapaamisten järjestämisestä sekä mahdollisesti osasta asiantuntijahaastatteluita. Muusta tiedonkeruusta ja analysoinnista sekä kansallisen arviointiraportin koostamisesta vastaa oikeusministeriö ohjausryhmässä sovittavalla tavalla (mahdollisesti osittain ostopalveluna).Arviointiraportin evaluointitilaisuuden järjestämisestä ja pilotointihanketta koskevan palautteen keruusta vastaa oikeusministeriö ohjausryhmässä sovittavalla tavalla. Yhteydenpidosta Euroopan neuvoston sihteeristöön vastaa oikeusministeriö.

Euroopan neuvosto tarjoaa konsultointitukea arviointiprosessin läpiviemiseksi. Konsulttien tehtävänä on osallistua pilotoinnin suunnitteluun (konsepti ja metodologia, aikataulutus), ohjaukseen ja evaluointiin. Euroopan neuvosto on nimennyt Suomen pilotointihankkeen päävastuulliseksi konsultiksi Gerison Lansdownin.

**Kustannukset ja rahoitus**

Arviointiprosessi pyritään toteuttamaan kustannustehokkaasti olemassa olevia henkilöresursseja, rakenteita, rahoitusta ja tietolähteitä hyödyntäen. Oikeusministeriö ja Lastensuojelun keskusliitto ry kohdentavat hankkeen toteuttamiseen omia henkilöresurssejaan. Oikeusministeriö hakee Euroopan neuvostolta osarahoitusta pilotointihankkeen toteutuksesta aiheutuviin kuluihin. Oikeusministeriö vastaa hankkeen toteutuksesta aiheutuvista kuluista niiltä osin kuin Euroopan neuvoston mahdollinen rahoitus ei niitä kata. Järjestö- ja muut toimijat vastaavat omista kuluistaan.

**Alustava kustannusarvio (alv. 0 %): Euroa**

Materiaalien käännätys (virkatyönä/VNK käännöspalvelut) 0

Ohjausryhmän työskentely, 4-5 kokousta (tarjoilukulut) 600

Käynnistysseminaari 1 pv, 40 hlö (VN tilat, tarjoilut tilataan) 1.450

Lasten fokusryhmätapaamiset

* Lastensuojelun keskusliitto, 1 kk työpanos 4.000

Tiedonkeruu (mm. haastattelut) ja raportin koostaminen (osittain virkatyönä/

omana työnä, osittain ostopalveluna, n. 10 htp) 9.000

Raportin taitto, layout ja käännätys (virkatyönä) 0

Evaluointitilaisuus 0,5 pv, 40 hlö (VN tilat, tarjoilut tilataan) 850

**KUSTANNUKSET YHTEENSÄ 15.900**

**Alustava rahoitussuunnitelma: Euroa**

Euroopan neuvostolta haettava rahoitusosuus 6.000

Oikeusministeriön rahoitusosuus 5.900

Lastensuojelun keskusliitto, 1 kk työpanos 4.000

**RAHOITUS YHTEENSÄ 15.900**

Kustannukset ja rahoitus tarkentuvat pilotointihankkeen suunnitelman vahvistuessa. Oikeusministeriö ja Euroopan neuvoston sihteeristö sopivat pilotointihankkeen toteutuksesta ja rahoituksesta keskinäisellä rahoitussopimuksella.

**Liitteet:** 1. Muistio ”Euroopan neuvoston arviointityökalu lasten ja alle 18-vuotiaiden nuorten osallistumisoikeuksien edistämisen arvioimiseksi”
2. Child Participation Assessment Tool: Implementation Guide

 3. Child Participation Assessment Tool: Indicators for measuring progress in promoting the right of children and young people under the age of 18 to participate in matters of concern to them

 4. Council of Europe Child Participation Assessment Tool. Implementation in member States – Work cycle III